It-tieni parti Wara li rajna kif il-messaġġ li l-Madonna ħalliet mat-tfal ġewwa Fatima kien ukoll immirat lejn il-Knisja Ortodossa u sa ċertu punt kien ukoll attwali għal-Lhud, illum naraw fuq fuq kif anke il-Musulmani kellhom xi ħaġa x' jifhmu fih. Ovvjament billi dan il-messaġġ twassal f' ambjent Kattoliku, l-aktar li jolqot kien lid-dinja Rumana. Illum nitrattaw dawn iż-żewġ reliġjonijiet kbar fid-dawl tal-messaġġ ta' Fatima. Iżlam It-tmien tal-Imperu Ottoman kien ifisser ukoll l-għibien ġeo-politiku tal-Iżlam mix-xena dinjija. Kien seklu iebes għall-Iżlam madwar id-dinja, bit-taqlib li ġab miegħu il-Jiħadiżmu li effettwa mhux biss il-pajjiżi Iżlamiċi iżda lid-dinja kollha. Kif qal il-Papa Franġisku waqt li kien qiegħed iżur l-Eġittu, il-kwistjoni tal-Iżlam issa hija fuq nett fl-agenda tad-dinja. L-Arċisqof Amerikan Fulton J. Sheen kien qal: "Nemmen li l-Verġni Marija għażlet li tibda' tissejjaħ bħala 'L-Madonna ta' Fatima' biex turi sinjal ta' tama għall-Musulmani wkoll, u bix-xewqa li huma, li lilha tant juruha qima, xi darba wkoll għad jagħrfu lil Binha wkoll." L-Arċisqof Sheen kien jemmen li l-Madonna meta dehret fil-Portugall, għażlet post b' isem Musulman. Fatima huwa l-isem ta' waħda minn ulied il-Profeta Muħammed. Fatima wkoll kien l-isem ta' prinċipessa Musulmana li wara saret Kristjana li r-raħal fil-Portugall isemma għaliha. Sheer isostni li d-dehriet ta' Fatima ma seħħewx biss għall-konverzjoni tar-Russja iżda anke biex turi mħabbitha lill-Musulmani. Kattoliċi Iċ-ċentinarju ta' Fatima jista' jitqies bħala avveniment Kattoliku għax jagħtina dawl fuq il-ħajja tal-Knisja fis-seklu XX. Bħalma l-Papa Ljun XIII fetaħ u mexxa l-Ġublew tas-sena 1900 madwar id-devozzjoni lejn il-Qalb ta' Ġesù, hekk San Ġwanni Pawlu II poġġa lil Fatima fil-qalba tal-Ġublew il-Kbir tas-sena 2000. Dan il-Papa mar ġewwa Fatima fejn ibbeatifika lil Franġisku u lil Ġjaċinta Marto, tnejn mit-tfal tad-dehriet. Dan il-vjaġġ huwa ta' importanza kbira għaliex dik is-sena l-Papa għamel biss vjaġġi apostoliċi f' pajjiżi bibliċi: l-Eġittu, il-Ġordan u Iżreal / Palestina, u dan tal-Portugall. F' Ottubru tas-sena 2000, Dan il-Papa Marjan, talab li l-istatwa tal-Madonna ta' Fatima tinġieb minn ġewwa l-Portugall għall-Vatikan. Hemm huwa ħalla it-tielet millenju f' idejn il-Qalb Imqaddsa ta' Marija u wettaq mill-ġdid il-konsagrazzjoni tad-dinja kollha lill-Qalb Imqaddsa, dak li kien wettaq diġà fl-1984. Dan kollu seħħ skont ix-xewqa tal-Madonna meta dehret ġewwa Fatima. Rigward id-devozzjoni Kattolika f' dan is-seklu ta' Faitma nistgħu nsemmu li dan kien immarkat b' figuri ġodda, qaddisin li għexu fi żmienna, għexu magħna, qaddisin li nafuhom. Dan is-seklu offra tliet figuri kbar ħafna li kienu devoti tal-Qalb bla tebgħa ta' Marija. San Massimiljanu Kolbe, ħafna qabel ma ħa l-martirju ġewwa l-Kamp ta' Konċentrament f' Auschwitz, poġġa lill-Qalb blċ tebgħa ta' Marija fiċ-ċentru tad-devozzjoni tiegħu. Huwa wkoll iddedika lil Marija il-kunvent Franġiskan li waqqaf, l-akbar kunvent fid-dinja f' dak iż-żmien. Huwa semma l-fuljett li kien jippubblika "Il-Kavallier tal-Immakulata", fuljett li kellu miljuni ta' qarrejja. San Ġwanni Pawlu II għażel bħala motto tal-Papat tiegħu il-kliem "Totus Tuus", kollni kemm jien tiegħek. Dan il-kliem kien indirizzat lejn Marija Santissima. Dan kien il-Papa li nħeles mill-mewt vjolenti sewwasew skont il-messaġġ tal-Madonna ta' Fatima. Santa Tereża ta' Kalkutta waqt li kienet qegħda tistenna l-approvazzjoni dwar il-ħsieb tagħha li twaqqaf il-Missjunarji tal-Karità, kitbet li hija lesta tagħmel ix-xogħol tal-Madonna ta' Fatima ġewwa l-kerrejjiet. Meta Madre Tereża mietet fl-1997, indifnet taħt statwa tal-Madonna ta' Fatima, devozzjoni li hija dejjem kellha li saħansitra ġegħlitha twaqqaf santwarju ċkejken iddedikat lill-Madonna ta' Fatima. Dan għamlitu xi 50 sena qabel, meta kienet għadha soru ta' Loretu. Bla dubju ta' xejn, il-beatifikazzjoni u issa anke l-kanonizzazzjoni ta' Franġisku u Ġjaċinta Marto huma sinjali ta' Knisja li tagħraf kemm Alla għadu jibgħat qaddisin fid-dinja minkejja kollox, minkejja l-ħafna ħażin li hawn fil-globu. Tajjeb ngħidu li l-viżjunarji ta' Fatima huma l-iżgħar persuni li kienu kkanonizzati li ma humiex martri. Mitt sena wara d-dehriet u l-Knisja Kattolika qegħda tgħix fiż-żmien ta' Fatima. F' dawn ir-riflessjonijiet trattajna l-messaġġ li l-Madonna tat lid-dinja mitt sena ilu, propju fl-1917. Ma dħalniex fid-dattall tal-messaġġ anzi ftit li xejn tajt dettalji dwar il-messaġġ għaliex lġ-iskop kien li naraw li dak li ntqal mill-Madonna ġara u kien jolqot lid-dinja kollha, lil kulħadd hu x' inhu t-twemmin reliġjuż li jħaddan. Messaġġ ta' mitt sena ilu li għadu attwali, anzi llum nistħgu nifhmuh aktar minn seklu ilu! Dan l-artiklu deher f' In-Nazzjon - 27 ta' Mejju 2017
Messaġġ għad-dinja kollha